Οι **Ενεργοί Πολίτες** ήταν Ελληνικός πολιτικός σχηματισμός της αριστεράς. Ιδρύθηκε το 2002, από το ιστορικό στέλεχος της αριστεράς στην Ελλάδα, Μανώλη Γλέζο, ο οποίος ήταν και ο επικεφαλής.

Οι Ενεργοί Πολίτες αποτελούσαν συνιστώσα της Λαϊκής Ενότητας, μέχρι τον θάνατο του Μανώλη Γλέζου, το 2020, όπου έπαψε να λειτουργεί και το κίνημα.

Ιστορικό
--------

Οι Ενεργοί Πολίτες ιδρύθηκαν ως πολιτικός σχηματισμός το 2002, αποτελώντας τη συνέχεια του νομαρχιακού συνδυασμού των αυτοδιοικητικών εκλογών για την Νομαρχιακή Αυτοδιοίκηση Αθηνών - Πειραιώς, υπό τον Μανώλη Γλέζο.

Το 2004, οι Ενεργοί Πολίτες συμμετείχαν, μαζί με τις περισσότερες οργανώσεις του «Χώρου Διαλόγου για την Ενότητα και Κοινή Δράση της Αριστεράς», στο σχηματισμό του Συνασπισμού Ριζοσπαστικής Αριστεράς, με τον οποίο συμμετείχαν στις εθνικές εκλογές του ίδιου έτους, ενώ, στις ευρωεκλογές υποστήριζε των συνδυασμό «Γυναίκες για μια άλλη Ευρώπη».

Με το ΣΥ.ΡΙΖ.Α. κατήλθαν και στις βουλευτικές εκλογές του 2007, του 2009, καθώς και στις ευρωεκλογές της ίδιας χρονιάς, χωρίς όμως να εκλέξουν αντιπροσώπους. Στις εκλογές του Μαΐου και του Ιουνίου του 2012, λόγω της ανάδειξης του ΣΥ.ΡΙΖ.Α. στη θέση της αξιωματικής αντιπολίτευσης, εξέλεξαν ένα βουλευτή, το Μανώλη Γλέζο, ο οποίος είχε τοποθετηθεί επικεφαλής του ψηφοδελτίου Επικρατείας.

Το 2013, στο Ιδρυτικό Συνέδριο του ΣΥ.ΡΙΖ.Α. ο Μανώλης Γλέζος διαφώνησε με την αυτοδιάλυση των συνιστωσών του ΣΥ.ΡΙΖ.Α. και δήλωσε ότι οι Ενεργοί Πολίτες δεν θα αυτοδιαλυθούν.

Ένα χρόνο αργότερα, στις ευρωεκλογές του 2014, οι Ενεργοί Πολίτες συμμετείχαν, με υποψήφιο στα ψηφοδέλτια του ΣΥ.ΡΙΖ.Α. το Μανώλη Γλέζο. Ο ΣΥ.ΡΙΖ.Α. κέρδισε τις εκλογές, και ο Γλέζος εκλέχτηκε ευρωβουλευτής, πρώτος σε σταυρούς προτίμησης (466.902) μεταξύ όλων των υποψηφίων, όλων των κομμάτων.

Στις εκλογές του Ιανουαρίου του 2015, στις οποίες ο ΣΥ.ΡΙΖ.Α. κατέλαβε την πρώτη θέση, εξελέγη βουλευτής η Ευαγγελία Καρακώστα. Μετά την υπογραφή του τρίτου προγράμματος στήριξης της ελληνικής οικονομίας από την κυβέρνηση του Αλέξη Τσίπρα, οι Ενεργοί Πολίτες αποχώρησαν από το ΣΥ.ΡΙΖ.Α. και στις πρόωρες εκλογές του Σεπτεμβρίου του 2015 υποστήριξαν τη Λαϊκή Ενότητα του Παναγιώτη Λαφαζάνη, με το Μανώλη Γλέζο να τίθεται επικεφαλής του ψηφοδελτίου Επικρατείας.

Αποτελέσματα εκλογών
--------------------

### Βουλή των Ελλήνων

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση |
| --- | --- | --- | --- | --- | --- |
| 2004 | Μανώλης Γλέζος | 241.637(ΣΥ.ΡΙΖ.Α.) | 3,26%(ΣΥ.ΡΙΖ.Α.) | 0 / 300 | 4ο κόμμαΑντιπολίτευση |
| 2007 | Μανώλης Γλέζος | 361.101(ΣΥ.ΡΙΖ.Α.) | 5,04%(ΣΥ.ΡΙΖ.Α.) | 0 / 300 | 4ο κόμμαΑντιπολίτευση |
| 2009 | Μανώλης Γλέζος | 315.665(ΣΥ.ΡΙΖ.Α.) | 4,60%(ΣΥ.ΡΙΖ.Α.) | 0 / 300 | 5ο κόμμαΑντιπολίτευση |
| 2012 Ι | Μανώλης Γλέζος | 1.061.928(ΣΥ.ΡΙΖ.Α.) | 16,78%(ΣΥ.ΡΙΖ.Α.) | 1 / 300 | 2ο κόμμα |
| 2012 ΙΙ | Μανώλης Γλέζος | 1.655.022(ΣΥ.ΡΙΖ.Α.) | 26,89%(ΣΥ.ΡΙΖ.Α.) | 1 / 300 | ΑξιωματικήΑντιπολίτευση |
| 2015 Ι | Μανώλης Γλέζος | 2.245.978(ΣΥ.ΡΙΖ.Α.) | 36,34%(ΣΥ.ΡΙΖ.Α.) | 1 / 300 | **Κυβέρνησησυνεργασίας** |
| 2015 ΙΙ | Μανώλης Γλέζος | 155.320(Λαϊκή Ενότητα) | 2,86%(Λαϊκή Ενότητα) | 0 / 300 | 9ο κόμμαΕκτός Βουλής |

### Ευρωπαϊκό Κοινοβούλιο

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση | Ομάδα |
| --- | --- | --- | --- | --- | --- | --- |
| 2004 | Μανώλης Γλέζος | 46.565(Γυναίκες) | 0,76(Γυναίκες) | 0 / 24 | 6η |
| 2009 | Μανώλης Γλέζος | 240.898(ΣΥ.ΡΙΖ.Α.) | 4,70%(ΣΥ.ΡΙΖ.Α.) | 0 / 22 | 5η |
| 2014 | Μανώλης Γλέζος | 1.518.376(ΣΥ.ΡΙΖ.Α.) | 26,56%(ΣΥ.ΡΙΖ.Α.) | 1 / 21 | 1η | Ε.Ε.Α./Β.Π.Α. |

Παραπομπές
----------

1. ↑  «Συνασπισμός Ριζοσπαστικής Αριστεράς» η εκλογική συνεργασία του ΣΥΝ με άλλες δυνάμεις
2. ↑  Βουλή των Ελλήνων - Κοινοβουλευτική θητεία βουλευτών από τη Μεταπολίτευση ως σήμερα: Γλέζος Νικολάου Εμμανουήλ
3. ↑  ΣΥΡΙΖΑ: Ο Μανώλης Γλέζος επικεφαλής του ψηφοδελτίου Επικρατείας
4. ↑  Κατά της αυτοδιάλυσης συνιστώσες ΣΥΡΙΖΑ
5. ↑  Γλέζος σε Τσίπρα: Κάντε ό,τι θέλετε-Εμείς δεν διαλυόμαστε!
6. ↑  Υποψήφιος ευρωβουλευτής ο Μανώλης Γλέζος
7. ↑  Η λίστα των νέων ευρωβουλευτών
8. ↑  «Υπουργείο Εσωτερικών: Αποτελέσματα ευρωεκλογών 2014». Αρχειοθετήθηκε από το πρωτότυπο στις 25 Σεπτεμβρίου 2018. Ανακτήθηκε στις 27 Νοεμβρίου 2018.
9. ↑  Βουλή των Ελλήνων - Κοινοβουλευτική θητεία βουλευτών από τη Μεταπολίτευση ως σήμερα: Καρακώστα Ελευθερίου Ευαγγελία (Εύη)
10. ↑  Εκλογές 2015: Ο Γλέζος επικεφαλής του Επικρατείας της ΛΑΕ

Εξωτερικοί σύνδεσμοι
--------------------

* Επίσημο ιστολόγιο